Virallinen lehti nro C 320 , 06/11/1999 s. 0114



KIRJALLINEN KYSYMYS E-4076/98 esittäjä(t): Nana Mouskouri (PPE) ja Konstantinos Hatzidakis (PPE) komissiolle (14. tammikuuta 1999) Aihe: Lisäopetusohjelmien rahoittaminen Kreikalle suunnatun yhteisön tukikehyksen koulutukseen varatuista määrärahoista Kreikan opetusministeriön lupaama koulutusuudistus sisältää muuan muassa niin sanottujen lisäopetusohjelmien käynnistämisen. Nämä ohjelmat koskevat erityisesti yhteislukiota. Ohjelmiin sisältyvän opetuksen tarkoituksena on auttaa etenkin heikkoja oppilaita sopeutumaan yhteislukion vaatimuksiin tukemalla heitä siirtymäkauden ajan. Ohjelmien toteuttaminen lisää oppituntien määrää ja pidentää koulupäivää tuntuvasti. Tämän lisäksi se, että opetus toteutetaan entisin järjestelyin, antaa aihetta tiettyyn varautuneisuuteen. Luodaanko näin entisen lisäksi toinen koulu? Myös lisäopetusohjelmien toteuttaminen käytännössä herättää joitakin kysymyksiä. Lisäopetusta antavia opettajia koskevat valintakriteerit kierretään käytännössä helposti joko objektiivisista syistä (esimerkiksi pienissä kaupungeissa, erityisesti maaseudulla, ei ole muodollisesti riittävän päteviä opettajia) tai subjektiivisista syistä (kouluissa tietyt opettajat valitaan suoraan näihin tehtäviin etsimättä opettajia koulujen ulkopuolelta), minkä seurauksena useimmissa tapauksissa samat opettajat opettavat sekä aamulla että iltapäivällä. Helposti herää kysymys voivatko nämä opettajat onnistua tavoitteissaan iltapäivällä, 25 miljardilla drakmalla yhteisön varoin rahoitettuina, jos he eivät onnistu niissä - itsensä opetusministeriönkin käsityskyvyn mukaan - aamullakaan? Olisiko syytä asettaa valintakriteerit, joita olisi tiukasti noudatettava ja jotka johtaisivat muodollisesti erittäin pätevien ja lisäksi virassa toimimattomien opettajien valintaan? Tämä saattaisi myös vähentää työttömyyttä. Onko olemassa virallisia tilastoja, joista kävisi ilmi oppilaiden osallistumisprosentti lisäopetukseen, jotta voitaisiin lopultakin määrittää, onko lisäopetus myös tehokasta? Komission jäsenen Pádraig Flynninkomission puolesta antama vastaus (24. helmikuuta 1999) Kreikan opetusministeriö järjestää yhtenäistetyn lukion oppilaiden tueksi ylimääräisiä opetusohjelmia. Yhtenäistetty lukio on Kreikan tuoreen koulutusuudistuksen kulmakivi. Tämä toimi sisältyy edellä mainittuun toimenpideohjelmaan (Kreikkaa koskevan yhteisön tukikehyksen yleissivistävää ja ammatillista peruskoulutusta koskeva ohjelma), ja Euroopan sosiaalirahasto (ESR) osallistuu sen rahoitukseen. Kokeiluvaihe toteutettiin lukuvuoden 1997-1998 viimeisinä kuukausina, ja ohjelman seurantakomitea on vastikään päättänyt sen jatkamisesta lukuvuosina 1998-1999 ja 1999-2000. Opetusministeriö on antanut yksityiskohtaiset ohjeet ylimääräisten opetusohjelmien järjestämisestä ja hallinnosta, oppiaineista, viikoittaisista opetustunneista oppiainetta kohti, opetusmenetelmistä, tavoitteista, oppilaiden valinnasta ja heidän lukumäärästään kurssia kohti sekä opettajien pätevyyksistä, valinnasta ja korvauksista. Opetusministeriö on lisäksi järjestänyt koulutusohjelmia opettajille ja muulle toimintaan osallistuvalle henkilöstölle. Opetusministeriön mielestä nämä ylimääräiset kurssit eivät suinkaan ole vain tavanomaisen opetuksen toistoa, vaan niiden avulla oppilaille opetetaan yhtenäistetyn lukion edellyttämiä uusia taitoja. Kreikan viranomaisten mukaan viime vuoden kokeiluvaiheesta tehdyt päätelmät ovat erittäin rohkaisevia. Tämä koskee niin oppilaiden kiinnostusta ja osallistumisastetta kuin yleisiä järjestelynäkökohtia. Ohjelman seurantakomitea on sopinut, että ylimääräisiä opetuskursseja ja niiden tehokkuutta arvioidaan nykyisen ohjelmakauden lopulla. Arvoisa parlamentin jäsen voi saada lisätietoja aiheesta Kreikan opetusministeriöltä.